Miro Määttänen

**Miro Matias Määttänen** (s. 17. kesäkuuta 1996 Espoo) on suomalainen lentopalloilija. 

Määttänen on pelannut urallaan useita nuorten maaotteluita Suomen poikien lentopallomaajoukkueessa (ikäryhmä 1995–1996 syntyneet) edustaen Suomea EM-kisoissa (4. sija 2013), MM-kisoissa (11. sija 2013) ja nuorten olympiafestivaaleilla. Mestaruusliigassa hän debytoi syksyllä 2014 vantaalaisen Korson Vedon riveissä. Määttäsen lyöntikättä on tituleerattu hänen ikäluokkansa Euroopan kovimmaksi lentopallossa.

Beach-volleyssa hän on edustanut Suomea nuorten olympialaisissa (4. sija 2014) ja alle 20-vuotiaiden EM-kisoissa (4. sija 2015) Beach-volleyssa Määttänen on yhdessä parinsa Santeri Sirénin kanssa menestynyt nuorten olympialaisissa (4. sija 2014), MM-kisoissa (9. sija 2016) ja EM-kisoissa (4. sija 2015). Kesällä 2016 he voittivat uransa ensimmäisen SM-mitalin (hopea) aikuisten tasolla beach-volleyssa.

Määttänen voitti 17-vuotiaiden SM-kultaa keihäänheitossa vuonna 2013 ja lisäksi hän heitti 17-vuotiaiden maailman kärkituloksen 79,94 metriä. Vuonna 2014 hän voitti 19-vuotiaiden SM-kultaa.

## Urheilu-ura
### Alkuvuodet
Espoossa kasvanut Määttänen aloitti lentopallon 8-vuotiaana, mutta kävi myös isänsä Markun keihäänheittokilpailuissa. Kun Miro oli 12-vuotias, isä halusi viedä hänet keihäsharjoituksiin. Se jäi yritykseksi: Espoon Tapioista vastattiin Markulle, ettei seurassa ollut tarjolla juniorien keihäsvalmennusta. Tilanne ei ollut sen parempi pääkaupunkiseudun muissakaan seuroissa. Määttänen kuitenkin aloitti Tapioiden heittoryhmässä, jossa keihäänheiton sijasta hän kokeili kiekonheittoa. Jo toisella heittokerrallaan Määttänen kiskaisi lähelle Suomen kärkitulosta kiekonheitossa omassa ikäluokassaan.

Keihäs oli kuitenkin Määttäsen ykköslaji yleisurheilussa, joten isä kävi kahden poikansa kanssa heittelemässä lähialueen nurmikentillä. Isän tehtävä oli palauttaa keihäs heittämällä. Ensin loppuivat isän voimat, sitten nurmikentän mitta. Heittäminen alkoi myös vähentyä, kun lentopallo alkoi viedä yhä enemmän aikaa.

### Lentopallo
Määttänen aloitti lentopallon 8-vuotiaana perheensä esimerkin myötä vuonna 2004. Vuonna 2008 hänet valittiin oman alueensa aluejoukkueeseen ja vuonna 2010 ikäluokkansa maajoukkueleirityksiin. Vantaalaisessa Keimolan Kaiussa pelannut Määttänen voitti junioritasolla A-poikien SM-kultaa kolmesti ja SM-hopeaa kahdesti, B-poikien SM-hopeaa ja -pronssia, sekä C-poikien SM-pronssia ja aluejoukkueiden SM-pronssia. 

Määttänen pelasi kaudella 2013–2014 Kuortaneen valmennuskeskuksen joukkueessa 2- ja 1-sarjassa. Vuonna 2014 hän siirtyi Mäkelänrinteen lukioon opiskelemaan ja pelaamaan takaisin pääkaupunkiseudulle. Ennen lentopalloliigan kautta keväällä 2013 Määttänen sijoittui poikien maajoukkueen kanssa lentopallon EM-lopputurnauksessa neljänneksi ja kesän MM-kisoissa 11:sta. Keimolan Kaiun kasvatti debytoi Mestaruusliigassa Korson Vedon riveissä kaudella 2014-15 ja keräsi 209 pistettä 31:ssä ottelussa. Määttänen jatkoi KoVen paidassa myös kaudella 2015–2016 ja iski toisella liigakaudellaan 350 pistettä sijoittuen pistepörssin 13:nneksi.

### Beach volley
Kesällä 2013 Määttänen voitti beach volleyssa alle 18-vuotiaiden Suomen mestaruuden ja sijoittui EM-kisoissa Kroatiassa yhdeksänneksi yhdessä parinsa Vili Mannisen kanssa. Vuotta myöhemmin Määttänen pelasi nuorten olympialaisissa Kiinassa Santeri Sirénin kanssa ja ylsi neljänneksi. Myös U20 EM-kisoissa kesällä 2015 he saavuttivan neljännen sijan. Määttänen ja Sirén ylsivät kesällä 2016 Sveitsissä pidetyissä alle 21-vuotiaiden MM-kisoissa 9:nneksi. Kesällä 2016 he voittivat SM-hopeaa miesten sarjassa. 

### Keihäänheitto
Espoon Tapioita yleisurheilussa edustanut Määttänen voitti 14-vuotiaiden SM-kisoissa pronssia vuonna 2010 ja 16-vuotiaiden SM-hopeaa 2012. Vuonna 2013 Määttänen heitti 700 gramman keihäällä 17-vuotiaiden sarjan maailman kärkituloksen 79,94. Määttänen ei kuitenkaan osallistunut yleisurheilun nuorten MM-kilpailuihin Ukrainassa, sillä hän oli samaan aikaan poikien maajoukkueen mukana lentopallon nuorten MM-kisoissa. Keihäänheitossa MM-kultaa heitti slovenialainen Matija Muhar tuloksella 78,84.

Kesällä 2014 Määttänen heitti aikuisten keihäällä tuloksen 68,24 ja voitti 19-vuotiaiden SM-kultaa vuoden muita nuorempana. Hän nappasi ikäluokkansa Suomen mestaruuden heitolla, joka oli kahdeksan metriä pidempi kuin hopeamitalistin pisin heitto. Suomen Urheiluliiton keihäsvalmentaja Kimmo Kinnunen kysyi Määttästä syksyllä 2014 liiton valmennusryhmiin, mutta Markku Määttänen kertoi poikansa keskittyvän nyt lentopalloon. Ihmeellisintä Määttäsen huikeissa tuloksissa on, että hän ei ole juuri lainkaan harjoitellut keihäänheittoa. Määttänen itse kommentoi Länsiväylä-lehdessä (8/2014), että ”hän on katsonut vain telkkarista, kuinka keihästä heitetään”.

”Minulla ei ole keihäsvalmentajaa enkä treenaa keihäänheittoa ollenkaan. Olen itse opiskellut tekniikkaa ja lentopallon kautta on tullut voimaharjoittelua. En ole mitenkään ajatellut, että keihäänheitosta uraa tulisi. On vaan sattunut että olen heitellyt hyvin”, Määttänen sanoi Lentopalloliiton haastattelussa kesällä 2013.

Urheilusanomien haastattelussa (11/2014) Määttänen taas totesi, että hän on ”videolta vähän katsonut, että ensin otetaan ristiaskeleita ja siitä sitten heitetään”.

## Lähteet